b'\n_START_ARTICLE_\nBendrasis vidaus produktas\n_START_SECTION_\nApibr\xc4\x97\xc5\xbeimas\n_START_PARAGRAPH_\nBendrasis vidaus produktas (BVP) \xe2\x80\x93 bendrosios pajamos, sukurtos \xc5\xa1alies teritorijoje, taip pat u\xc5\xbesienio gamybos veiksni\xc5\xb3 gautos pajamos konkre\xc4\x8dioje \xc5\xa1alyje, minus \xc5\xa1ios \xc5\xa1alies pilie\xc4\x8di\xc5\xb3 gautos pajamos u\xc5\xbesienyje._NEWLINE_Kitaip, BVP \xe2\x80\x93 pajamos, gautos \xc5\xa1alies viduje (kai neapskaitomas ekonomini\xc5\xb3 u\xc5\xbesienio ry\xc5\xa1i\xc5\xb3 saldas). I\xc5\xa1 esm\xc4\x97s, bendrasis vidaus produktas artimas bendrajam nacionaliniam produktui._NEWLINE_Bendrasis nacionalinis produktas (BNP) \xe2\x80\x93 vis\xc5\xb3 galutini\xc5\xb3 preki\xc5\xb3 ir paslaug\xc5\xb3, pagamint\xc5\xb3 \xc5\xa1alies pilie\xc4\x8di\xc5\xb3 per tam tikr\xc4\x85 laikotarp\xc4\xaf (paprastai per metus) rinkos kain\xc5\xb3 suma; tai konkre\xc4\x8dios \xc5\xa1alies pilie\xc4\x8di\xc5\xb3 gautos pajamos.\n_START_SECTION_\nEinamojo valiut\xc5\xb3 kurso metodas\n_START_PARAGRAPH_\nDa\xc5\xbeniausiai naudojamas BVP nominalin\xc4\x97je i\xc5\xa1rai\xc5\xa1koje, kada BVP, paskai\xc4\x8diuotas nacionaline valiuta, perskai\xc4\x8diuojamas \xc4\xaf dolerius pagal oficial\xc5\xb3 nacionalin\xc4\x97s valiutos ir dolerio kurs\xc4\x85. Toks skai\xc4\x8diavimas formalus: dolerio kursas ne visada atitinka real\xc5\xb3 perkam\xc4\x85j\xc4\xaf valiutos paj\xc4\x97gum\xc4\x85 \xc4\xafvairiose \xc5\xa1alyse._NEWLINE_Pavyzd\xc5\xbeiui, amerikietis pensininkas nei\xc5\xa1gyvens ir keli\xc5\xb3 dien\xc5\xb3 u\xc5\xbe ma\xc5\xbedaug 70-80 dol. pensij\xc4\x85, tenkan\xc4\x8di\xc4\x85 per m\xc4\x97nes\xc4\xaf vienam Baltarusijos pensininkui. \xc5\xa0ioje \xc5\xa1alyje tokia suma nors ir \xe2\x80\x9eelgeti\xc5\xa1ka\xe2\x80\x9c, bet visgi yra pragyvenimo \xc5\xa1altinis \xc5\xa1imtams t\xc5\xabkstan\xc4\x8di\xc5\xb3 pagyvenusi\xc5\xb3 \xc5\xbemoni\xc5\xb3.\n_START_SECTION_\nParitetin\xc4\x97s perkamosios galios metodas\n_START_PARAGRAPH_\nD\xc4\x97l pamin\xc4\x97t\xc5\xb3 tr\xc5\xabkum\xc5\xb3, naudojamas rodiklis \xe2\x80\x93 BVP pagal faktin\xc4\xaf perkam\xc4\x85j\xc4\xaf paj\xc4\x97gum\xc4\x85 (kartais jis vadinamas BVP pagal paritetin\xc4\x99 perkam\xc4\x85j\xc4\x85 gali\xc4\x85 arba liaudi\xc5\xa1kai \xe2\x80\x93 perkamasis paj\xc4\x97gumas) \xe2\x80\x93 palyginti neseniai labai pla\xc4\x8diai naudojamas tarptautiniuose palyginimuose ir labai greitai pakeit\xc4\x97 supratim\xc4\x85 apie valstybi\xc5\xb3 ekonomin\xc4\xaf lyg\xc4\xaf. Daugelis i\xc5\xa1sivys\xc4\x8diusi\xc5\xb3 valstybi\xc5\xb3, ypatingai ma\xc5\xbeosios privilegijuotosios Europos nacijos, kur nacionalini\xc5\xb3 valiut\xc5\xb3 kursai dirbtinai pakelti (tod\xc4\x97l ten viskas brangu), pagal BVP vienam gyventojui reitingus nukrito kiek \xc5\xbeemyn, o kai kurios besivystan\xc4\x8dios valstyb\xc4\x97s (kuri\xc5\xb3 vidin\xc4\x97je rinkoje papras\xc4\x8diausios prek\xc4\x97s palyginti pigios, nors nacionalin\xc4\x97 valiuta dolerio at\xc5\xbevilgiu kotiruojama labai \xc5\xbeemai) reiting\xc5\xb3 s\xc4\x85ra\xc5\xa1uose kiek pakilo \xc4\xaf vir\xc5\xa1\xc5\xb3.\n_START_SECTION_\nVartotojo krep\xc5\xa1elis\n_START_PARAGRAPH_\nLietuvoje \xc5\xa1iuo metu VKI apskai\xc4\x8diavimams suformuot\xc4\x85 \xe2\x80\x9evartojimo krep\xc5\xa1el\xc4\xaf\xe2\x80\x9c sudaro 532 vartojimo prek\xc4\x97s ir 129 paslaugos. Kiekvien\xc4\x85 m\xc4\x97nes\xc4\xaf informacija apie preki\xc5\xb3 ir paslaug\xc5\xb3 kainas renkama i\xc5\xa1 19 teritorini\xc5\xb3 vienet\xc5\xb3, apiman\xc4\x8di\xc5\xb3 daugiau kaip 3300 prekybos ir paslaug\xc5\xb3 sferos \xc4\xafmoni\xc5\xb3.\n_START_SECTION_\nSkai\xc4\x8diavimo atsiradimo istorija\n_START_PARAGRAPH_\nSkai\xc4\x8diuoti nacionalin\xc4\x99 gamyb\xc4\x85 XX a. 4-ajame d - metyje prad\xc4\x97jo ekonomistas Saimonas Kuznetsas (angl. Simon Kuznets), dirb\xc4\x99s JAV Komercijos departamente. Pirmieji nacionalini\xc5\xb3 pajam\xc5\xb3 paskai\xc4\x8diavimai padaryti Kuznetso 1934 metais. Tada pirm\xc4\x85 kart\xc4\x85 buvo apskai\xc4\x8diuotos nacionalin\xc4\x97s pajamos. Jis apskai\xc4\x8diavo JAV nacionalines pajamas iki 1869 met\xc5\xb3. Pirma ataskaita apie nacionalines pajamas ir gamyb\xc4\x85 u\xc5\xbe 1929\xe2\x80\x931935 buvo pateikta JAV Kongresui 1937 metais. Iki tol niekas netur\xc4\x97jo tikslesni\xc5\xb3 duomen\xc5\xb3 apie \xc5\xa1alies ekonomin\xc4\xaf paj\xc4\x97gum\xc4\x85, terminas makroekonomika iki 1939 met\xc5\xb3 buvo nenaudojamas. 1971 metais Saimonui Kuznetsui paskirta Nobelio premija. Iki 1991 met\xc5\xb3 bendrasis nacionalinis produktas buvo pagrindinis rodiklis makroekonominiuose tyrimuose. Bendrasis vidaus produktas tapo pagrindiniu rodikliu skai\xc4\x8diuojant atsiskaitymus su Jungtine Taut\xc5\xb3 Organizacija.'